เงินนอกทะลักปักหลักตราสารหนี้
4 เดือนแรกเงินทุนต่างชาติทะลักเข้าไทยแล้วกว่า 1.2 แสนล้านบาท ผ่านตลาดตราสารหนี้หุ้นมากกว่าปีก่อน เหตุเชื่อมั่นเศรษฐกิจ ทิศทางดอกเบี้ยขาขึ้น
23 เม.ย. 2554

4 เดือนแรกเงินทุนต่างชาติทะลักเข้าไทยแล้วกว่า 1.2 แสนล้านบาท ผ่านตลาดตราสารหนี้หุ้นมากกว่าปีก่อน เหตุเชื่อมั่นเศรษฐกิจ ทิศทางดอกเบี้ยขาขึ้น 
นางอัจนา ไวความดี รองผู้ว่าการ ด้านเสถียรภาพนโยบายการเงิน ธนาคารแห่งประเทศไทย (ธปท.) กล่าวว่า ตั้งแต่ต้นปีนี้จนถึงวันที่ 21 เม.ย.ที่ผ่านมา มีเงินทุนต่างประเทศไหลเข้ามาลงทุนในไทยอย่างต่อเนื่อง ส่วนใหญ่เข้ามาลงทุนในตลาดตราสารหนี้ โดยเข้ามาลงทุนในตราสารหนี้สุทธิแล้ว 1 แสนล้านบาท หรือประมาณ 5 เท่าของเงินลงทุนจากต่างประเทศที่เข้าลงทุนในตลาดหุ้นไทย ซึ่งมีอยู่ประมาณ 1.9-2.0 หมื่นล้านบาท 
นางอัจนา กล่าวว่า ทิศทางเงินทุนในระยะต่อไปก็น่าจะยังไหลเข้ามาอย่างต่อเนื่อง เพราะแนวโน้มเศรษฐกิจไทยยังเติบโตไปได้ดี ขณะที่อัตราดอกเบี้ยก็ยังอยู่ในขาขึ้น 
รองผู้ว่าการ ธปท. ชี้แจงว่า ถ้าเทียบกับปีที่แล้วไตรมาสต่อไตรมาสปีนี้มีเงินไหลเข้ามากกว่ามาก เพราะปีนี้ไม่มีปัญหาเรื่องการชุมนุมประท้วง ทางการเมือง และยังไม่มีการใช้มาตรการผ่อนคลายเชิงปริมาณ (QE) ของสหรัฐ โดยทั้งปีที่ผ่านมาบัญชีเงินทุนเคลื่อนย้ายเกินดุล 1.5 หมื่นล้านเหรียญสหรัฐ หรือประมาณ 4.5 แสนล้านบาท หากคิดอัตราแลกเปลี่ยนที่ 30 บาทต่อเหรียญสหรัฐ แต่ปีนี้ไตรมาสเดียวเงินไหลเข้ามามากกว่า 1.2 แสนล้านบาทแล้ว
อย่างไรก็ตาม เงินทุนไหลเข้าจากต่างประเทศไหลเข้ามาแทบทุกตลาดในเอเชีย ยกเว้น ไต้หวัน ซึ่ง ธปท. ได้ติดตามสถานการณ์การเคลื่อนไหวของค่าเงินบาทที่ค่อนข้างผันผวนมากตามค่าเงินยูโรและเงินเยน ซึ่ง ธปท.ได้ติดตามการไหลเข้าของเงินทุนจากต่างประเทศอย่างใกล้ชิด เพื่อดูแลไม่ให้การไหลเข้าของเงินทุนต่างชาติก่อให้เกิดปัญหากับเศรษฐกิจ
“หากมีความจำเป็นหรือสถานการณ์น่าวิตก ธปท.ก็สามารถนำมาตรการที่เตรียมไว้มาใช้ได้ทันที แต่เท่าที่ติดตามดูขณะนี้ยังไม่กังวลมากนักว่าเงินที่ไหลเข้ามาจะเป็นเงินร้อนที่เข้าเร็วออกเร็ว หรือเป็นเงินที่มุ่งเข้ามาเก็งกำไรระยะสั้น แต่ก็ไม่ประมาท” นางอัจนา กล่าว
สำหรับทุนสำรองระหว่างประเทศงวดวันที่ 15 เม.ย. อยู่ที่ 1.858 แสนล้านเหรียญสหรัฐ เพิ่มขึ้นจากสัปดาห์ก่อนหน้า 1,200 ล้านเหรียญสหรัฐ